1792 m. Rusijos imperijos atlasas
1792 m. Rusijos imperijos atlasas (rus. Россiйской атласъ изъ сорока четырехъ картъ состоящiй и на сорокъ на два намѣстничества имперiю раздѣляющий) – didelis stalinis atlasas, išleistas 1792 m. ir papildytas 1793–1795 m. Tai buvo antrasis oficialus Rusijos imperijos atlasas. Darbams vadovavo kartografas Aleksandras Vilbrechtas (1757–1823). Kiekvienas žemėlapis skirtas gubernijai (regionui) kartu su žanrine scena, vaizduojančia pagrindinį regiono gyventojų užsiėmimą. Atlasas atspindėjo Rusijos imperiją po 1775–1785 m. Kotrynos II gubernijų reformos. Tuo pat metu buvo išleistas ir 1792 m. mažasis Rusijos imperijos atlasas, kuriame jau buvo ir dabartinės Lietuvos teritorija. Po XVIII a. pabaigos administracinės-teritorinės reformos buvo išleistas naujas 1800 m. Rusijos imperijos atlasas.